Document ID: 32009D0791

PADOMES LĒMUMS
(2009. gada 20. oktobris),
ar ko Vācijas Federatīvajai Republikai atļauj arī turpmāk piemērot pasākumu, ar kuru atkāpjas no 168. panta Direktīvā 2006/112/EK par kopējo pievienotās vērtības nodokļa sistēmu
(2009/791/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Direktīvu 2006/112/EK (1) un jo īpaši tās 395. panta 1. punktu,
ņemot vērā Komisijas priekšlikumu,
tā kā:
(1)
Vācijas Federatīvā Republika (turpmāk “Vācija”) vēstulē, kas 2008. gada 19. decembrī reģistrēta Komisijas Ģenerālsekretariātā, lūdza atļauju arī turpmāk piemērot pasākumu, ar kuru atkāpjas no Direktīvas 2006/112/EK noteikumiem, kas reglamentē nodokļa atskaitījuma tiesības, un kurš sākotnēji tika atļauts ar Lēmumu 2004/817/EK (2) saskaņā ar tajā laikā piemērojamo Padomes Sesto direktīvu 77/388/EEK (1977. gada 17. maijs) par to, kā saskaņojami dalībvalstu tiesību akti par apgrozījuma nodokļiem - Kopēja pievienotās vērtības nodokļu sistēma: vienota aprēķinu bāze (3).
(2)
Saskaņā ar Direktīvas 2006/112/EK 395. panta 2. punktu Komisija ar 2009. gada 3. jūnija vēstuli informēja pārējās dalībvalstis par Vācijas lūgumu. Ar 2009. gada 9. jūnija vēstuli Komisija paziņoja Vācijai, ka tās rīcībā ir visa informācija, ko tā uzskata par vajadzīgu, lai izvērtētu pieprasījumu.
(3)
Atkāpes pasākuma mērķis ir pilnībā atcelt tiesības atskaitīt PVN, kas uzlikts precēm un pakalpojumiem, kurus vairāk nekā 90 % apjomā izmanto nodokļa maksātāja vai tā darbinieku personiskajām vajadzībām vai vispār izmanto ar uzņēmumu nesaistītiem mērķiem.
(4)
Šis pasākums ir atkāpe no Direktīvas 2006/112/EK 168. panta, kurā ir noteikts vispārējs nodokļa atskaitījuma princips, un tā mērķis ir vienkāršot PVN iekasēšanas procedūru. Galapatēriņa stadijā maksājamā nodokļa summa ietekmēta tikai nenozīmīgi.
(5)
Juridiskie un faktiskie apstākļi, uz kuru pamata patlaban piemēro vienkāršošanas pasākumu, nav mainījušies un joprojām pastāv. Tādēļ būtu jāpiešķir atļauja Vācijai piemērot vienkāršošanas pasākumu papildu laikposmā, kas savukārt ir ierobežots, lai varētu izvērtēt pasākumu.
(6)
Minētā atkāpe neietekmēs Eiropas Kopienu pašu resursus, kas rodas no PVN,
IR PIEŅĒMUSI ŠO LĒMUMU.
1. pants
Atkāpjoties no Direktīvas 2006/112/EK 168. panta, Vācija drīkst atcelt tiesības atskaitīt PVN, kas uzlikts precēm un pakalpojumiem, kurus vairāk nekā 90 % apjomā izmanto nodokļa maksātāja vai tā darbinieku personiskajām vajadzībām vai vispār izmanto ar uzņēmumu nesaistītiem mērķiem.
2. pants
Šo lēmumu piemēro no 2010. gada 1. janvāra līdz 2012. gada 31. decembrim.
3. pants
Šis lēmums ir adresēts Vācijas Federatīvajai Republikai.
Briselē, 2009. gada 20. oktobrī

Labels: 2
4
3
18
15